Številka: 100-128/2017/2

Datum: 10. 3. 2017

**Zadeva: Dodatek za delovno dobo – odgovor**

Zveza: vaša e-pošta z dne 30. 1. 2017

Na Ministrstvo za javno upravo ste naslovili vprašanje, ali se študentsko delo upošteva kot delovna doba pri pravici do dodatka za delovno dobo.

Uvodoma pojasnjujemo, da Ministrstvo za javno upravo ne more reševati konkretnih primerov, saj je to v pristojnosti delodajalca, oziroma osebe, ki izvršuje pravice in obveznosti delodajalca. Ministrstvo pa v okviru svojega delovnega področja posreduje le pojasnila in mnenja, ki so lahko v pomoč strokovni službi in delodajalcu, oziroma predstojniku, ki odloča o pravicah javnih uslužbencev na podlagi zakona, podzakonskega predpisa in kolektivne pogodbe.

Zakon o sistemu plač v javnem sektorju (Uradni list RS, št. 108/09 – uradno prečiščeno besedilo, 13/10, 59/10, 85/10, 107/10, 35/11 – ORZSPJS49a, 27/12 – odl. US, 40/12 – ZUJF, 46/13, 25/14 – ZFU, 50/14, 95/14 – ZUPPJS15 in 82/15) v 25. členu določa, da je dodatek za delovno dobo del plače, s katerim se vrednotijo delovne izkušnje, pridobljene v celotni delovni dobi javnega uslužbenca ali funkcionarja v obdobjih opravljanja dela v delovnem razmerju in opravljanja samostojne dejavnosti oziroma poklicnega opravljanja funkcije doma ali v tujini. Skladno s 35. členom Kolektivne pogodbe za javni sektor (Uradni list RS, št. 57/08, 23/09, 91/09, 89/10, 89/10, 40/12, 46/13, 95/14 in 91/15, v nadaljevanju KPJS) pa pripada javnemu uslužbencu dodatek za delovno dobo za vsako zaključeno leto delovne dobe. Iz razlage KPJS (Uradni list, št. 3/09) izhaja, da v delovno dobo po tej kolektivni pogodbi sodijo vsa obdobja opravljanja dela v delovnem razmerju in opravljanje samostojne dejavnosti doma ali v tujini.

Delovno razmerje je opredeljeno v Zakonu o delovnih razmerjih (Uradni list RS, št. 21/13, 78/13 – popr., 47/15 – ZZSDT, 33/16 – PZ-F in 52/16, v nadaljevanju ZDR-1), in sicer je to razmerje med delavcem in delodajalcem, v katerem se delavec prostovoljno vključi v organiziran delovni proces delodajalca in v njem za plačilo, osebno in nepretrgano opravlja delo po navodilih in pod nadzorom delodajalca.

Hkrati pojasnjujemo, da je s 1. 2. 2015 začel veljati Zakon o spremembah in dopolnitvah Zakona za uravnoteženje javnih financ – ZUJF-C (Uradni list RS, št. 95/14), na podlagi katerega je bilo uvedeno plačevanje polnih prispevkov za pokojninsko in invalidsko zavarovanje od dohodkov na podlagi študentske napotnice, ki jih ob izplačilu dohodka obračuna in plača pooblaščena organizacija (študentski servis). To posledično pomeni, da se od 1. 2. 2015 dalje obdobje opravljanje začasnega in občasnega dela dijakov in študentov všteva tudi v pokojninsko oz. zavarovalno dobo. Zavod za pokojninsko in invalidsko zavarovanje Slovenije zagotavlja izpis vplačanih/obračunanih prispevkov ter izračun skupne pokojninske oz. zavarovalne dobe za preteklo leto.

Glede na navedeno pojasnjujemo, da študentsko delo ni delo, opravljeno v delovnem razmerju, kot le-to izhaja iz ZDR-1, zato se javnemu uslužbencu, ki je opravljal tako delo, to obdobje dela ne všteva v delovne izkušnje, pridobljene v delovnem razmerju. Skladno z navedenim menimo, da se študentsko delo ne všteva v izračun delovne dobe za dodatek za delovno dobo, se pa obdobje opravljanja začasnega in občasnega študentskega dela skladno z ZUJF-C všteva v pokojninsko oz. zavarovalno dobo.

S spoštovanjem,

mag. Igor Kotnik

generalni direktor

Poslati:

* naslovniku – po e-pošti